**Standard beskrivelse**

Heldagsskolen Lindersvold er et specialiseret dagtilbud til børn og unge fra 1. – 10. klasse.

Vi tilbyder en anderledes skolegang med individuelt tilrettelagte programmer der indeholder spændende og engagerende aktiviteter, som giver plads til faglig læring og personlig udvikling samtidig med at vi styrker fællesskabet.

På Heldagsskolen Lindersvold er undervisning og behandling integreret. Udgangspunktet er, at behandling kan virke motiverende for undervisningen, hvor undervisningen ligeledes kan være igangsætter til behandlingen. Vores lærere er således både undervisere og behandlere på én gang.

Formålet med undervisningen er at give eleverne undervisning, som sætter dem i stand til at komme godt videre i en uddannelses – og livsforløb, som passer lige til dem.

Vi har også mulighed for at integrere elevernes familier i indsatsen, i det at skolen er godkendt til at yde familiebehandling for at styrke elevernes chancer for at komme i god udvikling.

De fysiske rammer på vores skole gør det muligt for os at arbejde i gode rammer med små klassekvotienter og 1:1. Vi har bl.a. meget små klasseværelser hvor der er tænkt ind i vores arbejde med den socialpædagogiske behandling og undervisning. Vi har værksteder, klassesæt af cykler, speedbåd og naturen lige udenfor døren.

Mange af vores elever har svært ved at finde den indre ro. Vi bruger ofte ophold i naturen som som metode for at opnå mindfulness. Vi ved at ophold i naturen bringer ro i nervesystemet og virker helbredende.

Skolen er fremtidsrettet, og der lægges vægt på et humanistisk menneskesyn. Vi ser det som skolens opgave, at eleverne på sigt lærer at være herre i eget hus.

Solide faglige kundskaber, parathed til omstilling, vilje til selv at ville tilegne sig viden, produktivitet, ansvarlighed og medmenneskelighed er nogle af hovedelementerne hertil.

Vi ser det som skolens opgave, at eleverne lærer naturen at kende og at de lærer at færdes hjemmevant i den.

Vi ser det også som skolens opgave at arbejde på, at afhjælpe, at ressourcesvage elever marginaliseres.

Skolens program tilrettelægges sådan, at eleverne kommer til at stå i situationer, hvor deres kræfter hver for sig og sammen med hinanden er afgørende, samt at programmet fokuserer på elevens stærke sider og på at få succesoplevelser.

Hver enkelt elev omfattes med respekt, og i undervisningen tages der hensyn til elevernes forskellige forudsætninger, behov og udviklingsmuligheder.Tilrettelæggelse af undervisningen sker med eleven i centrum af egen uddannelse/udvikling.

<https://heldagsskolen-lindersvold.dk/>